Do kandiawasap wʉt,
juimt jula-el wʉtfʉk,
judíos bʉflaeni Jesús Caifásxotdin,
asaba poxade.
Japaba,
Pilato pejba,
xabich pinaba.
Japon gobernador Judea tʉajnʉxot,
toꞌas xoton Roma gobierno.
Japabaxot pat wʉt,
judíos le-el gobernador pejba,
xaeyaxael xoti Pascuafiestanaxaeyax.
Judíos leyaxael wʉt judíos-atona-el pejba,
judíos xaeyaxil Pascuafiestanaxaeyax.
Ja-aech judíos pejkabʉanpox.
Samata,
Pilato nakolde pejbaxot nospaeliajwa,
judíos sʉapich.
Do jawʉt,
jʉm-aechon japiliajwa:
—¿Achaxkat Jesús is xamal tasalaliajwam japon?
—aech Pilato.
Do jawʉt,
judíos chiekal jʉmnos-el wʉt,
jʉm-aechi asbʉan jʉmch:
—Japon aton babejna-el wʉt,
xanal japon bʉflaeyaxinil xamlel —aech judíos Pilatoliajwa.
Do jawʉt,
Pilato jʉm-aech judíosliajwa:
—¡Xamal najut japon aton bʉflaem kastikaliajwam,
me-ama xamal nejkabʉan!
—aech Pilato judíosliajwa.
Judíos japox jʉmtaen wʉt,
jʉm-aechi:
—Xam tapae-emil,
xanal judíos tajut kastikaliajwan,
boesaliajwanbej aton —aech judíos Pilatoliajwa.
Japox ja-aechlisox,
me-ama Jesús chajia jʉm-aech,
achaxtat tʉpaxaelon.
Do jawʉt,
Pilato lechlison batuchade.
Jawʉt jʉmxatoꞌapon Jesús fʉlaeliajwa Pilatolel.
Do jawʉt,
Pilato jʉm-aech,
Jesús wʉajnachaemt wʉt:
—¿Xamkatlap diachwʉajnakolax puexa judíos pejreynam?
—aech Pilato Jesúsliajwa.
Jesús jʉmnot wʉt,
jʉm-aech:
—¿Xamkat najut nijaxtat japox xan nawʉajnachaemtam?
O,
¿asew jiw jʉm-aech wʉt,
jʉmtaenam xot,
xan japox nawʉajnachaemtam?
—aech Jesús Pilatoliajwa.
Pilato jʉmnot wʉt,
jʉm-aechon Jesúsliajwa:
—Xan judíos-atona-enil.
Nejjiw,
judíos,
sacerdotespaklochowbej,
japi xam bʉflaen xanlel jʉmchiliajwa xam nejbʉꞌwʉajnampoxliajwa.
¿Achababijaxkat isam japi palalaliajwapi xamliajwa?
—aech Pilato.
Jesús jʉmnot wʉt,
jʉm-aechon:
—Xan jiw tatoꞌla-enil ampathatat.
Xan jiw tatoꞌlax wʉt ampathatat,
tajjiw nabeyaxael judíospaklochow,
pejjiw sʉapich,
akanajaels xan nawias-elaliajwapi judíospaklochowxot.
Xan jiw tatoꞌla-enil ampathatat —aech Jesús Pilatoliajwa.
Do jawʉt,
Pilato pejme wʉajnachaemt wʉt,
jʉm-aechon:
—¿Xamkatlap diachwʉajnakolax reyponam?
—aech Pilato.
Jesús jʉmnot wʉt,
jʉm-aechon:
—Diachwʉajnakolax,
me-ama xam jʉm-am.
Xanlap jiw reyponan.
Samata,
xan nalaeltax pawistat.
Jasoxtat fʉloekx ampathat poxasik jiw naewʉajnaliajwan diachwʉajnakolaxpox.
Puexa jiw matabijasiapi diachwʉajnakolaxpox,
japi jiw xan najʉmtaen.
Japi jiwbej xan nanaexasit —aech Jesús.
Do jawʉt,
Pilato jʉm-aech:
—¿Achaxkat diachwʉajnakolaxpox?
—aechon.
Dolisdoꞌ,
Pilato wʉajnachaemsax bʉxtoet wʉt,
nakoldepon jʉmchiliajwa judíos.
Do jawʉt,
Pilato jʉm-aech judíosliajwa:
—Xan faena-enil babijax japon ispox.
Kastikaxisalbejpon.
Xamal nejkabʉan.
Pascuafiesta isam wʉt,
xamal xan nawʉljowam kaen aton jiw jebaxot jiaspon nakolsax tapaeliajwan.
¿Xamalkat nejxasinkam xan nakolsax tapaeliajwan jʉmtispon:
‘Judíos pejrey’ —tispon?
—aech Pilato judíosliajwa.
Judíospaklochow,
asew jiw sʉapichbej,
pinjametat jʉm-aechfʉli Pilatoliajwa:
—¡Japona-el!
¡Barrabás nakolsax tapaem!
—aech xabich jiw.
Barrabás jiw jebaxot jias,
kethakan xot.
Japon majt nababej,
Pilato pejsoldaw sʉapich.